Potgooi – Nuus & Weer 9:30 13 September 2018 – Donderdag – FM Gospel Active Internet Radio
Die vorige sekretaris van Cosatu, Tony Ehrenreich, is deur die SA Menseregte Kommissie skuldig bevind aan haatspraak nadat die SA Joodse Raad 'n klag teen hom gelê het weens 'n Bakkiesblad opmerking.
Hy het gesê dat sou 'n kind of vrou gedood word in die Gaza streek, die Joodse Raad ook mede aanspreeklik sal wees en die geweld van die mense van SA ervaar volgens die Bybelse spreuk: 'n oog vir 'n oog.
Dat dit haatspraak is en veroordeel word, kan volgens kenners bevraagteken word, maar klagtes van uitsprake deur lede van die EFF en BLF rondom boere wat gedood moet word, gaan ongestraf en onveroordeeld voort.
'n Vorige klagte van haatspraak wat TLU SA teen Ehrenreich gelê het, het doodgeloop toe die staat geen vervolging wou instel nie.
Daar word nou bespiegel dat die Joodse Raad sterk invloed by die Mense Regte Kommissie het.
Intussen het Ramaphosa ook gaan kruip voor die Joodse gemeenskap en hulle die versekering gegee dat anti-semitiese gedrag en uitlatings nie geduld sal word solank hy die leier van die land is nie.
Die regerende ANC party het 'n mosie goedgekeur dat die oud-afgesette president, Jacob Zuma, pensioen voordele moet ontvang. Dit ten spyte van sy beweerde betrokkenheid by staatskaping, sy R17 miljoen regskoste rekening en die astronomiese koste aan sy Nkandla woning waar hy sy harem huisves.
195 lede van die parlement het die mosie goedgekeur terwyl 95 lede daarteen gestem het. Dit bewys volgens ontleders weereens die futiele "demokratiese" stelsel waarin Suid Afrika verkeer. Selfs die mees korrupte word eenvoudig gesteun aangesien hy een van hul kaders is.
VF Plus het daarenteen voorgestel dat Zuma se pensioen na R1 per maand verminder word. Hulle het ten tyde van die Nkandla-sage al voorgestel dat sy salaris na R1 verminder word.
Dr. Corné Mulder, hoofsweep van VF Plus, sê dat die persoon in die kantoor van die president respek moet verdien. "President Jacob Zuma se optrede het nie respek verdien nie.
"Indien daar een persoon in die land is wat meer as enigiemand anders onregmatig verryk is, is dit pres. Zuma. Hy het 'n persoonlike huis ter waarde van R246 miljoen gekry waaroor die belastingbetaler betaal het.
"Die ANC-regering betaal nou die prys vir wat oor die laaste tien jaar onder pres. Zuma se leierskap gebeur het, en verstommend genoeg probeer die ANC die voormalige president steeds help en beskerm," sê dr. Mulder.
Intussen het Zuma aan studente in Mthatha gesê die konsep staatskaping bestaan nie en daar is "geen bewyse dat staatskaping bestaan nie".
Die rede vir die buitensporige hoë misdaad wat deur die Suid-Afrikaanse minister van polisie bekendgemaak is, is nie omdat daar te min polisiebeamptes is, maar omdat die lede van die polisiemag nie na behore opgelei is nie. Mense word sonder genoegsame opleiding aangestel en is dus onbevoeg om die werk van 'n polisieman te kan doen. Daarby is die dissipline in die polisiemag swak. Sonder dissipline kan geen polisiemag na behore funksioneer nie.
Dit is die kommentaar van die onderleier van die HNP, mnr. Peet Joubert.
Hy sê 'n verdere leemte in die polisiediens is dat die nodige spesialis-eenhede afgeskaf is, waarsonder misdaad nie beheer kan word nie.
"Voorkoming van misdaad word wêreldwyd toegepas waar die polisie oor 'n doeltreffende misdaad-inligtingsdiens beskik. Suid-Afrika se misdaad-inligtingsdiens is tot niet. Die polisie kry dus nie vooraf die nodige informasie nie. Sonder dié informasie het die polisie nie die vermoë om beplande misdaad vooraf te identifiseer nie en kan dan nie daadwerklik voorkomend optree nie.
"Vir die minister van polisie om dus te pleit vir meer lede in die polisie, sal nie die probleem aanspreek nie. Kundigheid, opleiding en dissipline moet in plek kom om misdaad in Suid-Afrika te kan bekamp," sê mnr. Joubert.
Die feit dat plaasmoorde nou as 'n aparte statistiek bekendgemaak is, maak dit 'n noodsaaklikheid dat spesialis-eenhede onmiddellik aangestel moet word om plaasmoorde stop te sit. "Ons moet onthou dat met die afskaffing van die kommandostelsel is daar belowe dat 'n plaaswagstelsel in die lewe geroep sou word. Daar is belowe dat reserviste gewerf sou word en dat hulle polisievoertuie sou hê om hulle werk te doen. Daarvan het dadels gekom.
"Die HNP glo nie die minister van polisie se beloftes dat misdaad hokgeslaan sal word nie. Dit kan nie gedoen word as die nodige kundige maatreëls nie met dringende spoed geïmplementeer word nie", sê mnr. Joubert.